Las schibettas dal mais

Da Patrick Capaul

System of a down “Mesmerize”
Atgnamain ma fascinescha “mesmerize”, il nov album da SOAD exact uschè fitg sco lur mega album “toxicity” – e gliez malgrà che jau hai udì quellas chanzuns novas be ina giada. Jau analisesch quest fenomen suandantamain: SOAD èn anc adina exact tuttina pac schubers sco schon adina, dentant ha quella band americana cun ragischs armenas fatg in pass vinavant che fa els anc per kilometers pli unics che tut quai ch’il metal modern ha gì da porscher fin ussa! Las pli derbas escapadas fonicas tutgan quella giada sin kitschig pop, la disco tussi vegn violada durant ina nozza grecca dad in chantadur ch’è creschì si en in giagliner cun granatas sco termagls....YESSSS!!!!!!

Nine Inch Nails “With teeth”
Mastermind trent reznor è enavos cun ina nova versiun da sia band Nine Inch Nails – e natiralmain cul successur da la mega schiba “fragile”! E sin quest album hai jau davaira spetgà sez sco ils pops sin San Niclà....
E per respunder la dumonda sin exact tge ch’jau hai spetgà, hai jau strusch ina resposta. Tut quai che quest musicist american ha preschentà dapi ses debut dal 1989, metta tut las aspectativas sin il chau, demontescha tut las speranzas en pitschna tocca e lascha enavos en il stgir cun in sentiment sco d’ avair in giat mort en bucca! Uschè morbid che la musica da NIN sa esser, per quels sentiments da legria che quest depro ha gia regalà a mai cun sia musica, sun jau engraziaivel anc sin santeri sut dus meters terra umida! Sun jau insumma anc schubers? Tge schaiss-dumonda – quella schiba è hammer! Ed il rest n’emporta insumma nagut!

Scumbucket “Kiss than kind”
Kurt Ebelhäuser è da professiun il ghitarrist da la band tudestga Blackmail – e ses hobi preferì, sper ses segund job da producent, è la band Scumbucket. Era sche quai tuna ussa suenter in pau sound mediocher dad in che na fa nagin sport, è la musica da quest trio tut auter che be mesas chaussas! Scumbucket han schon persvadì ils critichers cun trais albums lunsch sur la media, quest trio giauda il predicat dad esser la meglra “schweine-rock-band” da la Germania! Ed en quest cas unic, sun schizunt jau ina gia dal medem maini culs scrivents da rolling stone e visions! Scumbucket èn davaira ina band, u meglier ditg in project extraordinari, ed oravant tut la nova schiba “kiss than kind” è musica da rock uschè buna sco strusch pussaivel!